b'\n_START_ARTICLE_\nLozanos lietuvi\xc5\xb3 II konferencija\n_START_PARAGRAPH_\nLozanos lietuvi\xc5\xb3 II konferencija \xe2\x80\x93 1916 m. bir\xc5\xbeelio 30 \xe2\x80\x93 liepos 4 d. \xc4\xafvyk\xc4\x99s lietuvi\xc5\xb3 visuomen\xc4\x97s atstov\xc5\xb3 susirinkimas.\n_START_SECTION_\nKonferencija\n_START_PARAGRAPH_\nSu\xc5\xa1aukta i\xc5\xa1kart po Pavergt\xc5\xb3j\xc5\xb3 taut\xc5\xb3 konferencijos, vykusios 1916 m. bir\xc5\xbeelio 27-29, per kuri\xc4\x85 lietuviai vie\xc5\xa1ai i\xc5\xa1k\xc4\x97l\xc4\x97 Lietuvos nepriklausomyb\xc4\x97s siek\xc4\xaf. Dalyvavo \xc5\xa0veicarijos lietuviai Vladas Daumantas-Dzimidavi\xc4\x8dius, Juozas Gabrys-Par\xc5\xa1aitis, Juozas Purickis, Antanas Steponaitis, Justinas Tum\xc4\x97nas, Lietuvai atstovavo Antanas Smetona, Steponas Kairys, Jurgis \xc5\xa0aulys, Rusijos lietuviams \xe2\x80\x93 Stasys \xc5\xa0alkauskis, JAV lietuviams \xe2\x80\x93 V. Bartu\xc5\xa1ka, Jonas Julius Bielskis, t. p. i\xc5\xa1 Romos atvyk\xc4\x99s Kazimieras Prapuolenis. Konferencijos pirmininkas \xe2\x80\x93 Antanas Smetona.\n_START_SECTION_\nNutarimai\n_START_PARAGRAPH_\nLozanos lietuvi\xc5\xb3 konferencija patvirtino pirmosios Lozanos lietuvi\xc5\xb3 konferencijos nutarimus, i\xc5\xa1skyrus 1 ir 7 rezoliucijas, d\xc4\x97l Lietuvos politini\xc5\xb3 veik\xc4\x97j\xc5\xb3 sieki\xc5\xb3 suart\xc4\x97ti su Vokietija pasmerkimo ir JAV lietuvi\xc5\xb3 va\xc5\xbeiavimo \xc4\xaf Pranc\xc5\xabzij\xc4\x85. Konferencijos metu dar kart\xc4\x85 buvo pabr\xc4\x97\xc5\xbeta, kad Lietuva sieks atgauti politin\xc4\x99 nepriklausomyb\xc4\x99, kartu, d\xc4\x97l taktini\xc5\xb3 prie\xc5\xbeas\xc4\x8di\xc5\xb3 gali b\xc5\xabti nurodomos ir svarstomos kitokios politin\xc4\x97s Lietuvos gyvavimo galimyb\xc4\x97s. Konferencijos iniciatyva buvo galutinai nutrauktas bendradarbiavimas su prolenki\xc5\xa1kais Generalinio komiteto karo aukoms Lietuvoje \xc5\xa1elpti, \xc4\xafkurto 1915 m. Frib\xc5\xabre, atstovais._NEWLINE_Konferencijos dalyviai nutar\xc4\x97 prad\xc4\x97ti r\xc5\xabpintis, kad i\xc5\xa1 Rusijos, JAV, kit\xc5\xb3 lietuvi\xc5\xb3 kolonij\xc5\xb3 \xc4\xaf Lietuv\xc4\x85 sugr\xc4\xaf\xc5\xbet\xc5\xb3 lietuvi\xc5\xb3 mokytojai, gydytojai, amatininkai, verslininkai. Konferencija taip pat nutar\xc4\x97, kad \xc5\xa0veicarijoje turi b\xc5\xabti sutelktas lietuvi\xc5\xb3 politinis veikimas, kad \xc4\x8dia reikia \xc4\xafkurti Lietuvos tautin\xc4\x99 taryb\xc4\x85, kurioje b\xc5\xabt\xc5\xb3 atstovaujama Rusijos, Lietuvos, JAV ir \xc5\xa0veicarijos lietuviams. Kol ji bus su\xc5\xa1aukta, Konferencija paved\xc4\x97 Lietuvi\xc5\xb3 informacijos biurui parengti akcijos politin\xc4\x99 program\xc4\x85.'